CELEX: 52018PC0259
Language: hu
Date: 2018-05-08
Title: Javaslat AZ EURÓPAI PARLAMENT ÉS A TANÁCS RENDELETE az Uniós Vámkódex létrehozásáról szóló 952/2013/EU rendelet módosításáról

EURÓPAI BIZOTTSÁG
            Brüsszel, 2018.5.8.
            COM(2018) 259 final
            2018/0123(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az Uniós Vámkódex létrehozásáról szóló 952/2013/EU rendelet módosításáról 
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Azt követően, hogy 2016 májusában hatályba léptek az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendelet
                  1
                (a továbbiakban: Vámkódex) új anyagi rendelkezései, a tagállamokkal és az üzleti szférával folytatott rendszeres konzultációk folyamatának eredményeképpen olyan hibákra és technikai anomáliákra derült fény, amelyeket a jogbiztonság és a következetesség biztosítása érdekében javítani kell. Az Európai Bizottság ezért elkészítette ezt a javaslatot, amely a Vámkódex módosítását célozza az említett technikai hibák és kihagyások kijavítása érdekében, ideértve annak biztosítását is, hogy a Vámkódex igazodjon egy olyan nemzetközi megállapodáshoz – nevezetesen a Kanada és az EU közötti átfogó gazdasági és kereskedelmi megállapodáshoz, a CETA-hoz –, amely a Vámkódex elfogadásakor még nem volt hatályban. A javaslat célja az is, hogy reagáljon Olaszország azon kérésére, hogy Campione d’Italia település és a Luganói-tó olasz vizei is tartozzanak bele az Unió vámterületébe.
            
            
               •Összhang a szabályozási terület jelenlegi rendelkezéseivel
            
            
               
                  A javaslat célja a 952/2013/EU rendelet megfelelő alkalmazásának biztosítása, ami teljes mértékben összhangban van az Unió vámterületére beszállított vagy onnan kiszállított áruk kereskedelme szempontjából releváns hatályos szakpolitikákkal és célokkal. 
               
            
            
               •Összhang az Unió egyéb szakpolitikáival
            
            
               A javaslat célja annak biztosítása, hogy a Vámkódex igazodjon az Unió által aláírt nemzetközi kereskedelmi megállapodásokhoz. A javaslat azon eleme, amely Campione d’Italia településnek és a Luganói-tó olasz vizeinek az Unió vámterületébe való bevonására vonatkozik, a 2008/118/EK irányelv (jövedékiadó-irányelv) és a 2006/112/EK irányelv (héairányelv) párhuzamosan folyó módosításához kapcsolódik. Az említett módosítások ugyanattól a naptól, 2019. január 1-jétől lesznek alkalmazandók.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A jogalap az Európai Unió működéséről szóló szerződés (EUMSZ) 33., 114. és 207. cikke.
            
            
               •Szubszidiaritás (nem kizárólagos hatáskör esetén) 
            
            
               
                  A javaslat az EUMSZ 3. cikke (1) bekezdésének a) és e) pontja értelmében az Unió kizárólagos hatáskörébe tartozik. A tagállamok nem járhatnak el egyénileg ezen a téren.
               
            
            
               •Arányosság
            
            
               A javaslat nem jelent új szakpolitikai fejleményt a módosítani tervezett jogi aktushoz képest; a jogi aktus néhány rendelkezését módosítja, hogy biztosított legyen ugyanazon rendelet más rendelkezéseinek megfelelő alkalmazása, hogy a rendelet igazodjon egy nemzetközi megállapodáshoz, amely a rendelet elfogadása után lépett hatályba, valamint egy tagállam egyedi, csak korlátozott hatást kifejtő kérésére való reagálás céljából. 
            
            
               •A jogi aktus típusának megválasztása
            
            
               
                  Mivel a Vámkódex az Európai Unió jogi aktusa, csak egyenértékű jogi aktussal módosítható. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
         
         
            
               E módosítás nem jelent érdemi változtatást a 952/2013/EU rendelet tekintetében, ezért az érdekeltekkel a szóban forgó rendelet elfogadása előtt folytatott konzultáció eredményei változatlanul érvényesek.
            
            
               A vonatkozó módosításokat a Bizottság továbbá a vámügyi szakértői csoport és a Kereskedelmi Kapcsolattartó Csoport közös ülésein is megvitatta a tagállamokkal és a kereskedelem képviselőivel, és e találkozókon egyetértés született a javaslat szövegének lényegéről. A nagyközönséggel a Bizottság a minőségi jogalkotási portál „Ön mit gondol? Mondja el!” weboldalán közzétett ütemterv útján konzultált, és figyelembe vette a beérkezett visszajelzéseket. 
            
            
               •Hatásvizsgálat
            
            
               A kezdeményezés nem igényel hatásvizsgálatot, mivel nem szakpolitikai döntésre vonatkozik. Egyszerűen csak javítja a Vámkódexet annak érdekében, hogy i. kezelje az alkalmazás első két évében felmerült technikai problémákat és anomáliákat, és ii. reagáljon az egyik tagállam azon kérésére, hogy a területének eddig kizárt két része ezentúl az Unió vámterületéhez tartozzon. Biztosítja továbbá a koherenciát a 952/2013/EU rendelet egyéb rendelkezéseivel. A rendelet már önmagában is a 450/2008/EK rendelet átdolgozása, amelynek kapcsán a Bizottság lefolytatott egy hatásvizsgálatot. 
            
            
               •Célravezető szabályozás és egyszerűsítés
            
            
               A javaslat elősegíti a Vámkódex céljainak elérését. Technikai módosításokat hajt végre a Vámkódexen annak érdekében, hogy az sikeresen elérje a céljait, azaz javítsa az európai vállalkozások versenyképességét, hatékonyabban védje az Unió és a tagállamok pénzügyi és gazdasági érdekeit, továbbá fokozottabb védelmet és biztonságot nyújtson az unióbeli fogyasztóknak. 
            
            
               4.KÖLTSÉGVETÉSI VONZATOK
            
            
               
                  A javasolt módosításoknak nincsenek közvetlen költségvetési vonzataik, de elő fogják segíteni az Unió vámügyi célkitűzéseinek – köztük a saját források beszedésének és a kereskedelmi eljárások egyszerűsítésének – elérését.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               A Bizottság 2021-ig lefolytatja a Vámkódex jogi keretének és az addig bevezetett elektronikus rendszereknek az időközi értékelését, 2025 után pedig, amikor már a Vámkódexhez kapcsolódó valamennyi elektronikus rendszer működik, átfogóbb célravezetőségi vizsgálatot indít annak feltárása érdekében, hogy vannak-e a Vámkódexben olyan hézagok vagy hibák, amelyeket egy szélesebb körű módosítási javaslat útján kell kezelni. Tekintettel arra, hogy a Vámkódex jelenleg átmeneti szakaszban van, és tekintettel a jövőbeli értékelésekre vonatkozó tervekre, e konkrét javaslat kapcsán nem tűnik szükségesnek értékelést végezni.
            
            
               •A javaslat egyes rendelkezéseinek részletes magyarázata
            
            
               A javaslatban a Vámkódex következő rendelkezéseinek módosítása szerepel:
            
            
               ·Az Unió vámterületét meghatározó 4. cikket módosítani kell az Olaszországtól érkezett, az olasz Campione d’Italia településnek és a Luganói-tó olasz vizeinek az Unió vámterületébe való bevonására irányuló kérelem nyomán. A két terület Svájc területébe ékelődő olasz exklávét alkot, és a földrajzi elhelyezkedésük korábban indokolta a kizárásukat az Unió vámterületéből, de Olaszország úgy véli, a kizárás a továbbiakban már nem szükséges, különösen, mivel Svájc jelenleg be kívánja vonni a szóban forgó területeket a saját vámterületébe. A javaslat szerint a módosítást 2019. január 1-jétől kell alkalmazni.
            
            
               ·A 34. cikk (9) bekezdését – amely bizonyos feltételek mellett engedélyezi az érvényüket vesztett vagy visszavont, kötelező érvényű tarifális felvilágosításra vonatkozó határozatok (KTF-határozatok) további felhasználását – módosítani kell, hogy a további felhasználásra lehetőség legyen a Vámkódex 34. cikkének (5) bekezdésében tárgyalt egyéb helyzetekben is, azaz olyankor, amikor a KTF-határozatot visszavonták, mert nem felelt meg a vámjogszabályoknak vagy mert nem teljesültek vagy a továbbiakban már nem teljesülnek a KTF-határozatok kibocsátására vonatkozóan meghatározott feltételek (például két tagállam közötti kétoldalú tárgyalások vagy a besorolásra vonatkozóan uniós szinten elfogadott iránymutatások miatt).
            
            
               ·A 124. cikk h) pontjának i. alpontját módosítani kell, felvéve az átmeneti megőrzést is azon esetek listájára, amelyekben a (vámalakiságok megsértése miatt felmerült) vámtartozás megszűnhet, amennyiben nem gyakorolt jelentős negatív hatást, nem valósult meg megtévesztési kísérlet, és a helyzetet később rendezték. Az átmeneti megőrzés jelenlegi kizárása egyszerű mulasztás, amely abból ered, hogy az átmeneti megőrzés nem minősül vámeljárásnak. A rendelkezés kiegészítésére vonatkozóan a Bizottságnak adott felhatalmazást szintén módosítani kell, hogy tartalmazza az átmeneti megőrzést.
            
            
               ·A 129. cikk (2) bekezdésének b) pontját módosítani kell annak egyértelművé tétele érdekében, hogy amikor a vámhatóságnak érvénytelenítenie kell egy belépési gyűjtő árunyilatkozatot amiatt, hogy az árunyilatkozat tárgyát képező nem uniós áruk nem kerültek behozatalra az Unió vámterületére, az érvénytelenítésnek az árunyilatkozat benyújtása után 200 nappal kell megtörténnie, nem pedig 200 napon „belül”. A 200 nap azon időszakként került meghatározásra, amelyen belül a nyilatkozattevőknek az árunyilatkozat benyújtását követően vám elé kell állítaniuk az árut. 
            
            
               ·A 139. cikk (5) bekezdését módosítani kell annak egyértelművé tétele érdekében, hogy minden olyan esetben, amikor a gazdálkodók vagy fuvarozók nem nyújtottak be érkezés előtti információkat a nem uniós árukról („belépési gyűjtő árunyilatkozat” formájában) még az áruk tényleges megérkezése és vám elé állítása előtt, a vám-árunyilatkozatnak vagy átmeneti megőrzési árunyilatkozatnak tartalmaznia kell mindazokat az adatokat, amelyek szerepeltek volna a belépési gyűjtő árunyilatkozatban.
            
            
               ·A 146. cikk (2) bekezdésének b) pontját módosítani kell annak egyértelművé tétele érdekében, hogy amikor a vámhatóságnak érvénytelenítenie kell egy átmeneti megőrzési árunyilatkozatot amiatt, hogy az érintett árukat nem állították vám elé, az érvénytelenítésnek az árunyilatkozat benyújtása után 30 nappal kell megtörténnie, nem pedig 30 napon „belül”. A 30 nap azon időszakként került meghatározásra, amelyen belül a nyilatkozattevőknek az árunyilatkozat benyújtását követően vám elé kell állítaniuk az árut. 
            
            
               ·Új 260a. cikket kell javasolni annak érdekében, hogy teljesen mentesek legyenek a behozatali vám alól azok az áruk, amelyek nem részesülhetnek a 260. cikkben megállapított teljes mentességben, de amelyeket passzív feldolgozási eljárás keretében javítottak meg vagy módosítottak egy olyan országban, amellyel az Unió ilyen mentességet előíró preferenciális megállapodást kötött (ilyen megállapodás például a Kanadával kötött CETA).
            
         
         
            
               ·A 272. cikk (2) bekezdésének b) pontját és a 275. cikk (2) bekezdésének b) pontját módosítani kell annak egyértelművé tétele érdekében, hogy amikor a vámhatóságnak érvénytelenítenie kell egy kilépési gyűjtő árunyilatkozatot vagy egy újrakiviteli értesítést amiatt, hogy az érintett árukat nem vitték ki, az érvénytelenítésnek az árunyilatkozat vagy értesítés benyújtása után 150 nappal kell megtörténnie, nem pedig 150 napon „belül”. A 150 nap azon időszakként került meghatározásra, amelyen belül a nyilatkozattevőknek ki kell vinniük az árut az Unió vámterületéről az árunyilatkozat vagy értesítés érvénytelenítését megelőzően.
            
            
               2018/0123 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az Uniós Vámkódex létrehozásáról szóló 952/2013/EU rendelet módosításáról 
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 33., 114. és 207. cikkére, 
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére, 
            
            
               rendes jogalkotási eljárás keretében,
            
            
               mivel:
            
            
               (1)A 952/2013/EU európai parlamenti és tanácsi rendelet
                  2
                létrehozza az Uniós Vámkódexet (a továbbiakban: Vámkódex), és megállapítja az Unió vámterületére beszállításra kerülő vagy onnan kiszállításra kerülő árukra alkalmazandó általános szabályokat és eljárásokat.
            
            
               (2)Az olasz Campione d’Italia települést (egy Svájc területébe ékelődő olasz exklávét), valamint a Luganói-tó olasz vizeit be kell vonni az Unió vámterületébe, mivel az e területek kizárását meglapozó korábbi okok – például az elszigeteltség és a gazdasági hátrányok – már nem érvényesek. Ugyanezen okból az említett területeket a jövedéki adóra vonatkozó általános rendelkezések hatálya alá kell vonni, de továbbra is ki kell őket zárni a közös hozzáadottértékadó-rendszerből. Annak érdekében, hogy mindezek a változások következetesen és egyidejűleg kerüljenek alkalmazásra, a szóban forgó területek Unió vámterületébe való bevonásának 2019. január 1-jétől kell alkalmazandónak lennie. 
            
            
               (3)A Vámkódexet módosítani kell annak egyértelművé tétele érdekében, hogy a kötelező érvényű tarifális felvilágosításra (KTF) vonatkozó határozatok jogosultjai a határozat visszavonásától számított legfeljebb hat hónapig használhatják a határozatot, amennyiben a visszavonást az alapozza meg, hogy a határozat nem felel meg a vámjogszabályoknak, vagy hogy a határozat kibocsátásának feltételei nem teljesültek vagy már nem teljesülnek. 
            
            
               (4)Az átmeneti megőrzést is hozzá kell adni azon vámalakiságok listájához, amelyekre vonatkozik az a rendelkezés, amely szerint megszűnik a meg nem felelés miatti tartozás, amennyiben nem volt jelentős negatív hatás, nem valósult meg megtévesztési kísérlet, és a helyzetet később rendezték. A tartozás említett esetekben való megszűnésének alkalmazásában az átmeneti megőrzést ugyanúgy kell kezelni, mint egy vámeljárást. A rendelkezés kiegészítésére vonatkozóan a Bizottságnak adott felhatalmazást szintén módosítani kell, hogy tartalmazza az átmeneti megőrzést.
            
            
               (5)Ha a vámhatóságnak érvénytelenítenie kell egy belépési gyűjtő árunyilatkozatot amiatt, hogy az árunyilatkozat tárgyát képező árukat nem hozták be az Unió vámterületére, akkor a belépési gyűjtő árunyilatkozatot haladéktalanul érvényteleníteni kell 200 nappal annak benyújtása után, és nem pedig 200 napon belül – az utóbbi azt az időszakot jelenti, amelyen belül az árukat be kell hozni az Unió vámterületére.
            
            
               (6)Annak érdekében, hogy a vámhatóságok megfelelő kockázatelemzést és megfelelő kockázatalapú ellenőrzéseket végezhessenek, biztosítani kell, hogy a gazdálkodók a nem uniós áruk esetében – egy belépési gyűjtő árunyilatkozat formájában – érkezés előtti adatokkal lássák el a vámhatóságokat. Amennyiben az áruk érkezése előtt nem került sor belépési gyűjtő árunyilatkozat benyújtására, és a benyújtási kötelezettség alóli mentesítésre sem került sor, a gazdálkodóknak a vám-árunyilatkozataikban vagy átmeneti megőrzési árunyilatkozataikban kell benyújtaniuk a rendesen a belépési gyűjtő árunyilatkozatban szereplő adatokat. Ezért annak a lehetőségnek, hogy belépési gyűjtő árunyilatkozat helyett vám-árunyilatkozat vagy átmeneti megőrzési árunyilatkozat kerüljön benyújtásra, csak akkor kell nyitva állnia, ha az áruk vám elé állításának helye szerinti vámhatóság azt megengedi. Ha a vámhatóságnak érvénytelenítenie kell egy átmeneti megőrzési árunyilatkozatot amiatt, hogy az árunyilatkozat tárgyát képező árukat nem állították vám elé, akkor az árunyilatkozatot haladéktalanul érvényteleníteni kell 30 nappal annak benyújtása után, és nem pedig 30 napon belül – az utóbbi azt az időszakot jelenti, amelyen belül az árukat vám elé kell állítani.
            
            
               (7)A behozatali vám alóli teljes mentességet kell biztosítani azon áruk esetében, amelyeket passzív feldolgozási eljárás keretében javítottak meg vagy módosítottak egy olyan országban vagy területen, amellyel az Unió ilyen mentességet előíró preferenciális megállapodást kötött, hogy biztosított legyen az Unió e téren tett nemzetközi kötelezettségvállalásainak teljesítése. A mentességet előíró preferenciális megállapodások nem követelik meg, hogy a mentesség vonatkozzon a helyettesítő árukból előállított, megjavított vagy módosított termékek behozatalára vagy a szabvány csererendszer szerinti helyettesítő termékek behozatalára is. A vámmentességet ezért nem kell alkalmazni az említett árukra és termékekre.  
            
            
               (8)Ha a vámhatóságnak érvénytelenítenie kell egy kilépési gyűjtő árunyilatkozatot vagy újrakiviteli értesítést amiatt, hogy az érintett árukat nem vitték ki az Unió vámterületéről, akkor az árunyilatkozatot vagy értesítést haladéktalanul érvényteleníteni kell 150 nappal annak benyújtása után, és nem pedig 150 napon belül – az utóbbi azt az időszakot jelenti, amelyen belül az árukat ki kell vinni az Unió vámterületéről.
            
         
         
            
               (9)Az arányosság elvével összhangban a vámunió hatékony működésének lehetővé tételére és a közös kereskedelempolitika végrehajtására irányuló alapvető célkitűzések megvalósítása érdekében szükséges és helyénvaló kezelni a Vámkódex végrehajtása során észlelt technikai problémákat, bevonni egy tagállam két területét az Unió vámterületébe, és hozzáigazítani a Vámkódexet egy olyan nemzetközi megállapodáshoz, amely a Vámkódex elfogadásakor még nem volt hatályos. E rendelet az Európai Unióról szóló szerződés 5. cikke (4) bekezdésének megfelelően nem lépi túl a kitűzött cél eléréséhez szükséges mértéket.
            
            
               (10) A 952/2013/EU rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               A 952/2013/EU rendelet a következőképpen módosul: 
            
            
               1.A 4. cikk (1) bekezdésének tizenkettedik franciabekezdése helyébe a következő szöveg lép:
            
            
               „— az Olasz Köztársaság területe, kivéve Livigno települést,”.
            
            
               2.A 34. cikk (9) bekezdésének első albekezdése helyébe a következő szöveg lép: 
            
            
               „(9) Ha egy KTF- vagy KSZF-határozat az (1) bekezdés b) pontjának vagy a (2) bekezdésnek megfelelően érvényét veszti, vagy ha azt az (5), (7) vagy (8) bekezdésnek megfelelően visszavonják, a KTF- vagy a KSZF-határozatok mégis felhasználhatók az adott határozat alapján és érvényességének megszűnése vagy visszavonása előtt kötött, kötelező érvényű szerződések tekintetében. Ez a további felhasználhatóság nem vonatkozik azokra az esetekre, amikor a KSZF-határozatot kivinni kívánt áruk tekintetében hozták.”
            
            
               3.A 124. cikk (1) bekezdése h) pontjának i. alpontja helyébe a következő szöveg lép:
            
            
               „i. a mulasztás, amely vámtartozás keletkezéséhez vezetett, nem volt jelentős hatással az átmeneti megőrzési eljárás vagy az érintett vámeljárás helyes lefolytatására, és nem valósított meg megtévesztési kísérletet;”.
            
            
               4.A 126. cikk helyébe a következő szöveg lép: 
            
            
               „126. cikk
            
            
               Felhatalmazás
            
            
               A Bizottság felhatalmazást kap arra, hogy a 284. cikkel összhangban felhatalmazáson alapuló jogi aktust fogadjon el azon mulasztások listájának meghatározására és a 124. cikk (1) bekezdése h) pontja i. alpontjának kiegészítésére vonatkozóan, amelyek nincsenek jelentős hatással az átmeneti megőrzési eljárás vagy az érintett vámeljárás helyes lefolytatására.”
            
            
               5.A 129. cikk (2) bekezdése helyébe a következő szöveg lép:
            
            
               „(2) Amennyiben azon árukat, amelyekre vonatkozóan belépési gyűjtő árunyilatkozatot nyújtottak be, nem szállítják be az Unió vámterületére, a vámhatóságnak haladéktalanul érvénytelenítenie kell az említett árunyilatkozatot: 
            
            
               a) vagy a nyilatkozattevő kérelmére; 
            
            
               b) vagy ha eltelt 200 nap az árunyilatkozat benyújtása óta.”
            
            
               6.A 139. cikk (5) bekezdése helyébe a következő szöveg lép:
            
         
         
            
               „(5) Ha a vám elé állított nem uniós árukra vonatkozóan nem nyújtottak be belépési gyűjtő árunyilatkozatot, a 127. cikk (4) bekezdésében említett személyek valamelyikének – hacsak nem mentesült ezen árunyilatkozat benyújtásának kötelezettsége alól – a 127. cikk (6) bekezdésének sérelme nélkül haladéktalanul be kell nyújtania ezen árunyilatkozatot vagy – amennyiben a vámhatóság megengedi – ahelyett egy vám-árunyilatkozatot vagy egy átmeneti megőrzési árunyilatkozatot. Ha ilyen körülmények között vám-árunyilatkozat vagy átmeneti megőrzési árunyilatkozat benyújtására kerül sor, annak tartalmaznia kell legalább a belépési gyűjtő árunyilatkozathoz szükséges adatokat.”
            
            
               7.A 146. cikk (2) bekezdése helyébe a következő szöveg lép:
            
            
               „(2) Amennyiben azon árukat, amelyekre vonatkozóan az árunyilatkozatot benyújtották, nem állítják vám elé, a vámhatóságnak haladéktalanul érvénytelenítenie kell az említett árunyilatkozatot: 
            
            
               a) vagy a nyilatkozattevő kérelmére; 
            
            
               b) vagy ha eltelt 30 nap az árunyilatkozat benyújtása óta.”
            
            
               8.A szöveg a következő cikkel egészül ki:
            
            
               „260a. cikk
            
            
               Az Unió és harmadik országok közötti megállapodások keretében megjavított vagy módosított áruk
            
            
               (1)
                     A behozatali vám alóli teljes mentességet kell biztosítani a passzív feldolgozási eljárás alá vont árukból származó feldolgozott termékeknek, amennyiben a vámhatóságok számára elfogadható módon megállapítást nyert, hogy: 
            
            
               a) az áruk javítására vagy módosítására az Unió vámterületén kívüli olyan országban vagy területen került sor, amellyel az Unió ilyen mentességet biztosító megállapodást kötött; és 
            
            
               b) teljesülnek a mentességnek az a) pontban említett megállapodásban megállapított feltételei.
            
            
               (2)
                     Az (1) bekezdés nem alkalmazandó a 223. cikk szerinti helyettesítő árukból származó feldolgozott termékekre, valamint a 261. és a 262. cikkben említett helyettesítő termékekre.”
            
            
               9.A 272. cikk (2) bekezdése helyébe a következő szöveg lép:
            
            
               „(2) Amennyiben azokat az árukat, amelyekre vonatkozóan kilépési gyűjtő árunyilatkozatot nyújtottak be, nem szállítják ki az Unió vámterületéről, a vámhatóságnak az alábbi esetekben haladéktalanul érvénytelenítenie kell az említett árunyilatkozatot: 
            
            
               a) vagy a nyilatkozattevő kérelmére; 
            
            
               b) vagy ha eltelt 150 nap az árunyilatkozat benyújtása óta.”
            
            
               10.A 275. cikk (2) bekezdése helyébe a következő szöveg lép:
            
            
               „(2) Amennyiben azokat az árukat, amelyekre vonatkozóan újrakiviteli értesítést nyújtottak be, nem szállítják ki az Unió vámterületéről, a vámhatóságnak az alábbi esetekben haladéktalanul érvénytelenítenie kell az említett értesítést: 
            
            
               a) vagy a nyilatkozattevő kérelmére; 
            
            
               b) vagy ha eltelt 150 nap az értesítés benyújtása óta.”
            
         
         
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
               Az 1. cikk (1) bekezdését 2019. január 1-jétől kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        HL L 269., 2013.10.10., 1. o.
               
               
                  
                     (2)
                  
                        Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).